Broj: 711-I-1578-M-141/18-02-8

Zagreb, 16. studenoga 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Tatijane Vučetić, Davorina Ivanjeka i Aleksandre Jozić-Ileković kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Tomislava Bulića, gradonačelnika Grada Benkovca,** za davanjem mišljenja Povjerenstva, na 28. sjednici, održanoj 16. studenoga 2018.g., daje sljedeće

**MIŠLJENJE**

1. **Sukladno odredbama ZSSI-a, nema zapreke da OPG čija nositeljica je supruga dužnosnika Tomislava Bulića, gradonačelnika Grada Benkovca, podnese kreditni zahtjev Hrvatskoj banci za obnovu i razvoj (u daljnjem tekstu: HBOR) niti da nadležno tijelo HBOR-a, sukladno svojim ovlastima i internim pravilima, podneseni kreditni zahtjev odobri te sklopi ugovor o dodjeli kredita s navedenim poslovnim subjektom.**
2. **Ukoliko dođe do sklapanja ugovora o kreditu između HBOR-a i OPG-a čija nositeljica je supruga dužnosnika, dužnosnik Tomislav Bulić obvezan je navedenu okolnost, kao i eventualne druge bitne promjene u imovinskom stanju nastale povodom realizacije predmetnog kredita, navesti u izvješću o imovinskom stanju, istekom godine u kojoj je do navedenih promjena došlo.**

Obrazloženje

Zahtjev za davanjem mišljenja Povjerenstva podnio je dužnosnik Tomislav Bulić, gradonačelnik Grada Benkovca. Predmetni zahtjev zaprimljen je 12. studenoga 2018.g. pod poslovnim brojem 711-U-3203-M-141/18-01-1, povodom kojeg se vodi predmet broj M-141/18.

Člankom 3. stavkom 1. podstavkom 43. ZSSI-a, propisano je da su gradonačelnici i njihovi zamjenici dužnosnici u smislu navedenog Zakona, stoga je i Tomislav Bulić povodom obnašanja dužnosti zamjenika gradonačelnika Grada Benkovca obvezan postupati sukladno odredbama ZSSI-a. Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U podnesenom zahtjevu dužnosnik u bitnom navodi da je njegova supruga, kao nositeljica OPG-a čiji je dužnosnik član, podnijela zahtjev za odobrenjem kredita HBOR-a te joj je odobreno sufinanciranje u iznosu od 50% vrijednosti planirane investicije. Dužnosnik nadalje navodi da dužnost gradonačelnika Grada Benkovca obnaša kao volonter te da nije u odnosu srodstva s osobama koje obavljaju funkcije u tijelima HBOR-a. Dužnosnik od Povjerenstva traži mišljenje predstavljaju li navedene okolnosti sukob interesa.

Člankom 4. stavkom 2. ZSSI-a propisano je da su članovi obitelji dužnosnika, u smislu toga Zakona, **bračni ili izvanbračni drug dužnosnika**, njegovi srodnici po krvi u uspravnoj lozi, braća i sestre dužnosnika te posvojitelj odnosno posvojenik dužnosnika. Sukladno navedenoj odredbi, supruga dužnosnika je član obitelji dužnosnika u smislu ZSSI-a.

Stavkom 3. istog članka propisano je da se nositelji samostalnih djelatnosti pa se tako i nositelji samostalne poljoprivredne djelatnosti smatraju poslovnim subjektima u smislu ZSSI-a.

Člankom 4. stavkom 3. ZSSI-a propisano je da se poslovnim odnosom u smislu ZSSI-a smatraju ugovori o javnoj nabavi, državne potpore i drugi oblici stjecanja sredstava od tijela javne vlasti te koncesije i ugovori javno-privatnog partnerstva, stoga se i stjecanje sredstava sklapanjem ugovora o kreditu s HBOR-om kao tijelom javne vlasti, smatra poslovnim odnosom u smislu ZSSI-a.

 Povjerenstvo obrazlaže da su odredbama ZSSI-a propisane određene obveze, zabrane i ograničenja poslovanja koja se odnose na poslovne odnose između poslovnih subjekata u vlasništvu dužnosnika, kao i poslovnih subjekata u vlasništvu članova obitelji dužnosnika s tijelom javne vlasti u kojem dužnosnik obnaša dužnost. ZSSI, međutim, ne sadrži odredbe kojima bi bila propisana određena ograničenja u poslovanju ili pak zabrana stupanja u poslovni odnos između poslovnog subjekta u vlasništvu člana obitelji dužnosnika i tijela javne vlasti različitog od onog u kojem dužnosnik obnaša dužnost.

 S obzirom da je u konkretnom slučaju riječ o poslovnom odnosu između OPG-a čiji nositelj je supruga dužnosnika i HBOR-a kao tijela javne vlasti u kojem dužnosnik ne obnaša dužnost, sukladno odredbama ZSSI-a, nema zapreke da navedeni poslovni subjekt podnese HBOR-u zahtjev za odobrenjem kredita, kao ni zapreke da, po odobrenju navedenog zahtjeva, dođe do sklapanja ugovora o kreditiranju.

 Povjerenstvo ukazuje dužnosniku na odredbe članka 8. i 9. ZSSI-a kojima je propisana obveza dužnosnika na podnošenje izvješća o imovinskom stanju s podacima o svojoj imovini **te imovini svoga bračnog ili izvanbračnog druga** i malodobne djece, kao i obveza obavještavanja Povjerenstva o izvorima i načinu stjecanja imovine. Člankom 8. stavkom 2. ZSSI-a propisano je da ako je tijekom obnašanja javne dužnosti došlo do bitne promjene glede imovinskog stanja, dužnosnici su dužni o tome podnijeti izvješće Povjerenstvu **istekom godine u kojoj je promjena nastupila**. Sukladno članku 8. stavcima 7. i 8. ZSSI-a podaci o imovini koje su dužnosnici obvezni navesti u izvješću o imovinskom stanju obuhvaćaju, između ostalog, i podatke o preuzetim jamstvima i ostalim obvezama te o pokretninama vrijednosti veće od 30.000,00 kn te podatke o dugovima.

Povjerenstvo obrazlaže da Zakon o poljoprivredi („Narodne novine“ broj 30/15.) u članku 2. stavku 1. točki 1. definira poljoprivrednika kao fizičku ili pravnu osobu ili skupinu fizičkih ili pravnih osoba koje obavljaju poljoprivrednu djelatnost na poljoprivrednom gospodarstvu, a obuhvaća sljedeće organizacijske oblike: OPG; obrt registriran za obavljanje poljoprivredne djelatnosti; trgovačko društvo ili zadruga registrirana za obavljanje poljoprivredne djelatnosti te druga pravna osoba.

Sukladno članka 2. stavka 1. podstavku 2. Zakona o poljoprivredi, OPG je fizička osoba ili skupina fizičkih osoba članova zajedničkog kućanstva, koje obavljaju poljoprivrednu djelatnost na poljoprivrednom gospodarstvu koristeći se vlastitim ili unajmljenim proizvodnim jedinicama. Zakon o poljoprivredi razlikuje članove OPG-a od nositelja OPG-a. Članovi OPG-a su punoljetni članovi istog kućanstva koji obavljaju poljoprivrednu djelatnost, dok nositelj OPG ima prava i obveze u pogledu toga OPG-a te je odgovoran je za njegovo poslovanje.

Povjerenstvo ukazuje da OPG nema vlastiti OIB, već je to OIB njegova nositelja te nositelj stječe prava i obveze u ime OPG-a pa shodno tome OPG nije pravna osoba, odnosno nema pravni subjektivitet u punom smislu, već se radi o jednom od zakonom predviđenih organizacijskih oblika pod kojim fizičke osobe mogu obavljati poljoprivrednu i eventualno određenu sekundarnu djelatnost radi ostvarivanja prihoda.

Povjerenstvo stoga prihode koji se ostvaruju djelatnošću OPG-a smatra imovinom odnosno prihodom nositelja OPG-a koje je dužnosnik obvezan prijaviti u izvješću o imovinskom stanju.

 Slijedom navedenoga, ukoliko dođe do sklapanja ugovora o kreditu između OPG-a čija nositeljica je supruga dužnosnika i HBOR-a, dužnosnik Tomislav Bulić obvezan je iznos kredita, kao i ostale bitne promjene na imovini nastale kao posljedica realizacije navedenog kredita (primjerice stjecanje pokretnina vrijednosti veće od 30.000,00 kn ili povećanje vrijednosti nekretnina) navesti u izvješću o imovinskom stanju, i to istekom godine u kojoj je do navedenih promjena došlo.

Slijedom svega navedenog Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnik Tomislav Bulić, elektroničkom dostavom
2. Objava na internetskoj stranici Povjerenstva
3. Pismohrana